google/wiki40b huggingface dataset:
אסוציאציות חופשיות

אסוציאציות חופשיות או טיפול בדיבור, היא טכניקת טיפול בפסיכואנליזה בה המטופל מעלה באופן חופשי או על פי שאלה או מילת גירוי של המטפל, כל אסוציאציה העולה בדעתו, ומבטא אותה בעל פה. השיטה התפתחה בהדרגה בין 1892 ל-1898 על ידי אבי הפסיכואנליזה זיגמונד פרויד, מתוך שיטות טיפול באמצעות היפנוזה וסוגסטיה של עמיתו לעבודה יוזף ברויר.

היסטוריה

פרויד הבחין ששיטות הטיפול הקונבנציונליות שהיו נהוגות בזמנו, כולל היפנוזה, לטיפול בהיסטריה נשית ובנוירוזות אינן יעילות. בתקופה זו החל להרהר גם בקונפליקטים מיניים כמקור לנוירוזות של נשים. כתוצאה מכך החל בשנת 1893 לכתוב ספר יחד עם עמיתו יוזף בְּרוֹיֶר, בשם "מחקרים על היסטריה" (Studien über Hysterie), שבו תוארה שיטת טיפול חדשה שבוצעה על ידי שיחה עם המטופל - היא שיטת האסוציאציות החופשיות. הספר פורסם בשנת 1895 ובו מתואר כי במהלך הטיפול ביקש פרויד ממטופליו לדבר על קשייהם תוך כדי שכיבה על ספה. הוא עודד אותם לומר כל מה שעולה בדעתם.
השיטה פותחה מתוך השפעתו של טיפול שערך ברויר לברתה פפנהיים שכונתה בספר "אנה או". היו לה הפרעות היסטריות, אך לאחר הפגישה עמו חשה הקלה. היא קראה לפגישות הללו: "ניקוי ארובות" והמציאה כך את המושג "טיפול בדיבור".

עקרונות השיטה

בשיטה זו, המטופלים מוזמנים להעלות אסוציאציות חופשיות - להתייחס אל כל מה שעולה במוחם במהלך הפגישה האנליטית, מבלי לצנזר דבר. טכניקה זו נועדה לסייע למטופל ללמוד יותר על עצמו, על רגשותיו ומחשבותיו בסביבה לא ביקורתית או שיפוטית. באסוציאציות חופשיות אין סדר, השיחה אינה מתוכננת מראש, אלא עובדת לפי קישורים אינטואיטיביים אשר עשויים להוביל לתובנות אישיות משמעותיות חדשות.
פרויד תיאר את האופן בו הוא פונה למטופליו: 
לפני שאתם מתחילים, אתם צריכים לדאוג שסיפורכם צריך להיות שונה בנקודה כלשהי משיחה רגילה, שבה אתם בדרך כלל משתדלים שלא לאבד את ההגיון שבשיחה, בזמן שאתם פוסלים את המחשבות המשניות שעשויות להפריע לנאום שלכם, אבל בטיפול האנליטי אתם הולכים לפעול אחרת, אתם תבחינו שבזמן השיחה שמחשבות שונות יצוצו, מחשבות שתעדיפו להיפטר מהן, מפני שעברו דרך מסננת הביקורת שלכם. לכן תגידו לעצמכם: "הדבר הזה לא קשור לשיחה" או אולי: "לדבר הזה אין כל חשיבות", אל תפסלו את הדברים הללו בגלל הביקורת, דברו למרות הכל, אפילו אם אתם מתעבים לעשות זאת, או במיוחד בגלל זה. אתם תבינו מאוחר יותר למה אני מטיל עליכם את הכלל הזה, אכן היחיד שתצטרכו לבצע, אך תצטרכו גם להבטיח להיות כנים לגמרי, ולא להשמיט דבר כי משום מה לא נעים לומר אותו, לכן , עבור המטופל : להגיד את כל מה שעובר במוחו.
המטפלים הפסיכואנליטיקאיים מניחים שאנשים נמצאים בקונפליקט שבין הצורך שלהם ללמוד על עצמם לבין פחדיהם והגנותיהם מפני שינוי וחשיפה עצמית. בשיטה זו לא המטפל ולא המטופל יודעים באמת לאן תוביל בדיוק השיחה, אבל היא נוטה בדרך כלל להגיע למקומות משמעותיים לתהליך הטיפול. מטרת השיחה אינה לגלות את כל התשובות ולחשוף את כל הזכרונות הספציפיים, אלה לעורר מסע של גילוי משותף, של המטפל והמטופל, שיכול להגביר את ההשתלבות של המחשבה,הרגש, והעצמיות.
הרי סינג'אר

גאולוגיה

ההרים הם קמר גאולוגי בצפון הלוח הערבי בעל מדרון תלול מצידו הצפוני כתוצאה מהעתק החושף שכבות של סלעי משקע ומדרון מתון יותר מצידו הדרומי. באזור ההרים נמצאות תצורות מעידן הקרטיקון ועד עידן הנאוגן.

היסטוריה

שפע המערות בהרים שימשו למגורי אדם ולמקום מפלט עוד משחר ההיסטוריה. במקום ששמו תל חמוקאר (حموقار; 36°48′43″N 41°57′21″E), בצד הסורי של ההרים, נמצאו שרידים המשויכים לתקופת עובייד (5900 - 4000 לפנה"ס) ושומר הקדומה (3500 לפנה"ס). במקום התקיימו קרבות בין האימפריה הרומית לאימפריה הפרתית ולאחר מכן בין האימפריה הביזנטית לאימפריה הסאסאנית. במקום התקיימו שלל דתות בהן נצרות נסטוריאנית, זורואסטריות ואף יהדות. ב-970 השתלטו על האזור האיובים, שהשליטו בו את דת האסלאם. 
החל מן המאה ה-12 היה אזור ההרים משכנם של היזידים, שנמלטו לשם מידי רודפיהם המוסלמים והתבצרו במקום. לפי אמונתם ההרים הם הר אררט עליו נחה תיבת נח לאחר המבול. הנוסע אבן בטוטה דיווח כי ההרים נמצאים בשליטת יזידים כורדים. 
בתקופת האימפריה העות'מאנית היו ההרים חלק מסנג'ק דיארבקיר וכונו בטורקית "Saçlı Dağı" ("ההר השעיר"). בשנות ה-20 של המאה ה-19 ניסה המנהיג הכורדי מוחמד פאשה ליצור מדינה כורדית עצמאית (בעקבות הדוגמה של מוחמד עלי במצרים) והשתלט על ההרים למשך כעשר שנים (בין 1823 ל-1834), עד שהובס על ידי צבא האימפריה העות'מאנית. בין החוקרים המערביים שחקרו את האזור נמנים אוסטן הנרי לייארד וגרטרוד בל, שניהם מתארים את התרבות היזידית בהרים ואת היותם של אלה כת נרדפת. כן אוכלסו ההרים בבני דתות נרדפות אחרות באזור כנוצרים אשורים, כלדיים, סורים-אורתודוקסים, ארמנים ויהודים. לאחר הכיבוש הבריטי ובתקופת המלוכה והרפובליקה של עיראק ידע האזור תקופה של שקט יחסי. מאז מלחמת עיראק (2003) הפכו ההרים מחדש לאזור פרוע, בו מתקיימים קרבות בין שיעים וסונים עיראקים וכוחות כורדים.
רובין (זמרת)

1989-1994: התחלת הקריירה

רובין החלה את הקריירה שלה בדיבוב סרטי אנימציה כגון גן עדן לכלבים. בתחילת שנות התשעים רובין נחשפה על ידי הזמרת השוודית מג'ה והחלה להיפגש עם מפיקים כמו מקס מרטין ובגיל 16 חתמה על חוזה עם חברת תקליטי RCA.

1995-1998: אלבום בכורה

ב-14 באוקטובר 1995 יצא אלבום הבכורה של רובין שנקרא "Robyn Is Here" הסינגל הראשון מהאלבום היה "You've Got That Somethin'" ואחריו יצא "Do You Really Want Me (Show Respect)". באוגוסט 1997 יצא הסינגל השלישי שהיה "Do You Know (What It Takes)" אחריו יצא "Show Me Love" והסינגל החמישי והאחרון מהאלבום היה "Don't Want You Back".

1999-2004: אלבום שני ושלישי

ב-19 במאי 1999 יצא אלבום האולפן השני של רובין אשר נשא את השם "My Truth". הסינגל הראשון היה "Electric"וב-26 ביולי יצא "Play" שהיה הסינגל השני. לאחר מכן יצא "Good Thang" והסינגל השלישי היה "My Only Reason". באוקטובר יצא סינגל אשר נועד לקדם את האלבום ונקרא "Main Thing".
ב-22 בנובמבר 2002 יצא אלבומה השלישי של רובין שהיה "Don't Stop the Music". הסינגל הראשון היה "Keep This Fire Burning" וב-11 במרץ 2003 יצא הסינגל השני והאחרון מהאלבום שהיה "Don't Stop the Music".
ב-1 ביוני 2004 יצא אלבום הלהיטים הראשון של רובין שנקרא "Robyn's Best".

2005-2008: אלבום רביעי

ב-27 באפריל 2005 הוצאיה רובין אלבום אולפן רביעי אשר נשא את שמה ונקרא "Robyn". הסינגל הראשון היה "Be Mine!" ואחריו יצא "Who's That Girl". הסינגל הבא היה "Handle Me" ולאחר מכן יצא "Crash and Burn Girl" על מנת לקדם את האלבום. הסינגל הבא היה "Konichiwa Bitches" ואחריו יצא "With Every Heartbeat".
ב-30 באוגוסט 2006 יצא אלבום להיטים שני של רובין שנקרא "Det Bästa Med Robyn" וב-26 בנובמבר הוציאה רובין מיני אלבום ראשון אשר נקרא "The Rakamonie EP". ממנו יצא הסינגל היחידי שנקרא "Cobrastyle". לאחר מכן יצא שיתוף פעולה של רובין עם הזמר כריסטיאן פולק בשיר " Dream On".

2009-הווה: אלבומים חמישי עד שביעי

ב-3 בפברואר 2009 הוציאה רובין מיני אלבום שני אשר נקרא "The Cherrytree Sessions". בינואר 2010 יצא שיתוף פעולה של רובין עם הלהקה " I Blame Coco" בשיר " Caesar". שיתוף פעולה נוסף שיצא הוא השיר " The Girl and the Robot" יחד עם רויקסופ. ב-1 ביוני 2010 יצא החלק הראשון של אלבום האולפן החמישי של רובין אשר נקרא " Body Talk Pt. 1" הסינגל היחיד שיצא ממנו היה " Dancing on My Own". מהחלק השני של האלבום שנקרא " Body Talk Pt. 2 " יצא הסינגל " Hang with Me".
אלבומה השביעי של רובין נקרא " Body Talk" ויצא ב-22 בנובמבר 2010. הסינגל הראשון היה " Indestructible" ולאחר מכן יצא שיתוף פעולה של רובין עם הטדיברז בשיר " Cardiac Arrest". הסינגל השני מהאלבום היה "Call Your Girlfriend" אשר יצא ב-1 באפריל 2011. ב-7 ביוני יצא שיתוף פעולה של רובין עם הזמרת ריי ריי בשיר " Never Will Be Mine". סוף 2010 יצא מיני אלבום של רובין אשר נשא את השם " Body Talk Pt. 3".

חיים אישיים

שני הוריה של רובין היו שחקנים בעברם והיא החלה להתעניין במשחק מגיל 9. לרובין אח בשם ג'ק ואחות בשם אפי. ב-1999 הפכה רובין לנציגה של יוניצ"ף. ב-2003 החלה לצאת עם אולוף אינגר אשר היה אומן לחימה מעורבת, השניים התארסו אך נפרדו ב-2011. לאחר הפרידה החלה לצאת עם עורך הווידאו מקס ויטלי וב-2013 השניים התארסו.
מלחמת הכדורגל

הרקע למלחמה

באותה תקופה, המצב החברתי בשתי המדינות היה על סף פיצוץ, והממשלים הצבאיים בשתי המדינות חיפשו מטרה נוחה להפנות אליה את הדאגה הלאומית. מערכות התקשורת בשתי המדינות עודדו את השנאה של אזרחי מדינתם כלפי המדינה השנייה, דבר שבסופו של דבר גרם לגירוש מהונדורס של אלפי איכרים סלוודורים.
התסיסה הכללית במדינות הובילה לבסוף לעימות צבאי שהסיט את תשומת הלב של אזרחי שתי המדינות מענייניהם הפנימיים לעימות חיצוני, שישמור על רמת אימונים גבוהה של הצבא, ויוביל לחימוש מחודש של כל הכוחות הצבאיים (אחת מהמטרות של המשטרים הצבאיים בשתי המדינות).
בשנת 1969 הונדורס החליטה לחלק את חלקות האדמה לאיכרי המדינה, ולכן גורשו משם איכרים סלוודורים שחיו ועבדו את האדמות במשך מספר דורות. המוני האיכרים הסלוודורים שחזרו למדינתם גרמו למהפך חברתי והחלו להישמע קולות שדרשו רפורמה בחלוקת האדמות גם באל סלוודור. קולות אלו העלו חשש כבד אצל ראשי הצבא באל סלוודור שפחדו מהקמת מיליציות חמושות.

המלחמה

למרות המתחים הקיימים, התמודדו שתי המדינות במשחקים המוקדמים לקראת מונדיאל 1970. ב-15 ביוני 1969 התקיים  באל סלוודור משחק כדורגל בין שתי המדינות, שבו ניצחה הנבחרת המקומית 3:0. בהשתלהבות יצרים תקף הקהל המקומי את האוהדים שבאו מהונדורס, בהתנגשויות שהתפתחו למעשי לינץ', ושלא זכו לגינוי מספק מצד הפוליטיקאים. חומרת מעשי הלינץ' באוהדי הכדורגל הגבירו אף יותר את המתיחות והתסיסה באל סלוודור. חודש לאחר מכן, ב-14 ביולי, יזם צבא אל סלוודור התקפה צבאית נגד הונדורס. רק לאחר מספר ימים, וביוזמת ארגון מדינות אמריקה, החל משא ומתן על הפסקת אש. הסכם הפסקת האש נחתם ב-20 ביולי, והחיילים הסלוודורים נסוגו מהונדורס בתחילת אוגוסט.
11 שנים לאחר מכן נחתם הסכם שלום בין המדינות ב-30 באוקטובר 1980, ומחלוקת שנותרה על מיקומו של קו הגבול עברה לבית הדין הבינלאומי לצדק בהאג.

המלחמה באוויר

מלחמה זו נחשבת לעימות האחרון בהיסטוריה בו השתתפו מטוסי קרב עם מדחף - שני הצדדים השתמשו במטוסים אמריקאים ממלחמת העולם השנייה.
צ'ארלס קרמייקל מונרו

תחילת הקריירה

מונרו למד בבית הספר הפרטי שרבורן שבדורסט ובהמשך במכללה הצבאית המלכותית בסנדהרסט  אשר בברקשייר. ב-1879 הוסמך כקצין רגלים והוצב בגדוד הרגלים ה-2, אשר בהמשך לחם תחת פיקודו של מונרו במלחמת הבורים השנייה. בין 1901 – 1907 פיקד מונרו על בית הספר הצבאי לרובאים. ב-1903 הועלה לדרגת קולונל וב-1907 הועלה לדרגת מייג'ור-ג'נרל, מונה לפקד על חטיבת הרגלים ה-13 הבריטית והוצב במפקדת הצבא בדבלין. ב-1912 מונה למפקד הדיוויזיה ה-47.

מלחמת העולם הראשונה

עם פרוץ מלחמת העולם הראשונה מונה מונרו למפקד הדיוויזיה ה-2 שהייתה חלק מהקורפוס ה-1  בפיקודו של דאגלס הייג. הדיוויזיה נשלחה לצרפת והשתתפה בקרב מונס ובקרב איפר הראשון במסגרת החזית המערבית. ב-27 בדצמבר 1914 מונה למפקד הקורפוס ה-1, וב-15 ביולי 1915 הועלה לדרגת לויטננט-ג'נרל ומונה למפקד הארמייה השלישית. באוקטובר 1915 הודח הגנרל יאן המילטון מהפיקוד על חיל המשלוח לים התיכון שלחם בגליפולי ומונרו מונה תחתיו. מונרו לחץ לפינוי כוחות מדינות ההסכמה מחצי האי כדי להביא אל סיומה את המערכה הכושלת והצליח לשכנע בכך את הפיקוד הבריטי העליון. באוקטובר הועבר מרבית הכוח הבריטי בבהילות לחזית המקדונית, הונחת בסלוניקי ונשלח לגבול סרביה כדי להציל את הממלכה מקריסה. הכוחות הגיעו באיחור כאשר צבאות מעצמות המרכז היו בשלבי סיום כיבוש המדינה והצבא הסרבי נסוג לכוון אלבניה. הבריטים נסוגו במהירות לכוון סלוניקי וייצבו קו הגנה סביב העיר. בנובמבר החליף הגנרל בריאן מהון את מונרו וקיבל פיקוד על הקורפוס ה-16 הבריטי. בינואר 1916 מונה מונרו למפקד הארמייה הראשונה, הוצב בצרפת וכיהן בתפקידו עד סוף ספטמבר.

שלהי הקריירה ואחריתו

בין ה-1 באוקטובר 1916 ועד ה-21 בנובמבר 1920 כיהן מונרו כמפקד כוחות הצבא הבריטי בהודו, אשר לחמו בעת כהונתו במלחמה האפגאנית-בריטית השלישית. ב-26 במאי 1923 מונה לתפקיד מושל גיברלטר וכיהן בתפקידו עד ה-13 באוגוסט 1928. לאחר פרישתו כיהן בחבר הנאמנים של מוזיאון המלחמה האימפריאלי. מונרו הלך לעולמו ב-1929 והוא בן 69 שנים.
חשופיות

מבנה החשופית

גוף החשופית רך, מכיל הרבה מים, אינו מוגן על ידי קונכייה, אך החשופית מייצרת ריר רב על גופה. ישנם מיני חשופיות החיים במקומות לחים על היבשה, ויש חשופיות החיות בים.

אזורי מחיה

החשופית היבשתית הנפוצה היא חשופית צהובה שאותה ניתן למצוא בגינות, חצרות ומרתפים של בתים. זוהי רכיכה יבשתית, השייכת למשפחת החשופיות בסדרת שבלולי היבשה. הקונכייה של החשופית הצהובה חבויה, כך שגופו של החילזון נראה חשוף - מכאן שמו. צורתו תולעתית ובראשו יש שני זוגות משושים: האחורי מתנשא מעל הקדמי, הוא ארוך יותר ובקצהו עיניים. אורך גופה של החשופית הצהובה 8 ס"מ. צבעה ירקרק-צהבהב, מוכתם בכתמים צהובים, והמשושים כחלחלים. החשופיות הצהובות הן דו מיניות - כל אחת מהן גם מעבירה זרע לחברתה וגם מטילה ביצים. החשופיות שוכנות במרתפי בתים, במערכת ביוב ועל קירות בתים. לעיתים הן זוחלות במערכת הביוב ויוצאות אל חדרי אמבטיה ואל מטבחים. הן שכיחות גם בגינות נוי ובמטעים. החשופית ניזונה מפטריות, אצות, עלים, ורקבובית מן הצומח.
משחק מכור (סרט)

עלילת הסרט

פול קרו (אדם סנדלר) הושעה מלשחק פוטבול לפני 5 שנים, בגלל שהיה חשוד במכירת משחק.
בתחילת הסרט רואים אותו גונב את האוטו של חברה שלו. לאחר מכן מתחיל מרדף משטרתי וקרו גורם לתאונה במכוון. הוא נשלח לכלא.
כשהוא מגיע לכלא הוא חוטף מכות מאחד הסוהרים שמאיים עליו ואומר לו לא להסכים למה שמנהל הכלא יציע לו. מנהל הכלא (ג'יימס קרומוול) מציע לו שיפור בתנאי הכלא, בתמורה לכך שיעזור באימון קבוצת הפוטבול החצי מקצוענית של הסוהרים. בתחילה קרו אינו מסכים אך לאחר שכנועים ומבט על התנאים הגרועים של הכלא הוא מסכים. קרו אומר למנהל הכלא שהדרך הכי טובה לאימון הקבוצה היא לקיים משחק אימון נגד קבוצה גרועה ולנצח אותה. מנהל הכלא מטיל עליו להקים קבוצה של אסירים.
קרו פוגש את קרטייקר (כריס רוק), אחד האסירים בכלא, מתחבר איתו וביחד הם מנסים להקים קבוצת פוטבול.
בדרך הוא פוגש גם אסיר זקן בשם נייט סקרבורו (ברט ריינולדס) - שחקן פוטבול מעולה בעבר שמציע לו לאמן את הקבוצה ואסיר נוסף שנאסר כמעט לכל חייו בגלל שנתן אגרוף למנהל הכלא.
הם מתקשים מאוד להקים קבוצה. הם פורצים למחשב של הסוהרים ומחפשים את האסירים הכי קשוחים והכי אלימים.
הם מצליחים להקים קבוצה מאוד קשוחה והסוהרים מתחילים להילחץ. הם מורים לאחד האסירים, שפוט שלהם, לטפל בקרו. הוא משאיר לקרו חומר נפץ בחדר אבל בטעות גורם למותו של קרטייקר.
לבסוף הם מגיעים למשחק (שמשודר בתקשורת) ולובשים את המדים שקרטייקר סידר להם.
בתחילת המשחק את האסירים רק מעניין להרביץ לסוהרים שלהם והסוהרים מובילים בנקודות.
אבל במחצית להפתעת כולם הם מגיעים למצב של שוויון. מנהל הכלא ניגש לקרו ואומר לו שאם הוא לא גורם לאסירים להפסיד במשחק הוא ישב עוד 20 שנה בכלא על שיתוף פעולה ברציחת קרטייקר.
קרו מתחיל לשחק בכוונה גרוע בסוף יוצא מהמשחק והאסירים בדרך הבטוחה להפסד.
לאחר כמה זמן קרו קם ניגש לאסיר שנתן אגרוף למנהל הכלא ושאל אותו אם היה שווה להיות כל החיים בכלא בשביל אותו אגרוף. האסיר עונה שכן וקרו חוזר למשחק.
בתחילה כל האסירים לא משתפים איתו פעולה. כדי להוכיח להם את נאמנותו לקבוצה, הוא לוקח את הכדור ורץ כמעט חצי מגרש לאחר שאחד הסוהרים הוריד לו את הקסדה. הוא קורא לאספה ומודה בפני כולם שהוא אכן מכר את המשחק לפני 5 שנים, שיחק בכוונה גרוע עכשיו ושהוא לא רוצה למכור עוד משחק. הוא מבקש מכולם למחול לו.
כולם מסכימים ובסוף האסירים חוזרים למשחק ומנצחים בזכות קרו.
בסוף הסרט אותו סוהר שהרביץ לקרו בהתחלה ניגש אליו ואומר לו שהוא יעיד על זה שקרו לא היה מעורב ברצח קרטייקר.
לאחר המשחק, במהלך שיחה של מנהל בית הכלא והסוהר שהרביץ לקרו בהתחלה, שמים לב השניים שקרו הולך לכיוון שער האצטדיון כדי לברוח משם. מנהל בית הכלא מורה על הסוהר לירות עליו. בהתחלה הסוהר צעק אל קרו אך קרו לא הגיב. האצבע של הסוהר כבר הייתה על ההדק ורגע לפני שירה התכופף לרגע קרו והרים את הכדור של המשחק, חזר ונתן אותו למנהל בית הכלא.
נרקיס מלך הביצה

תקציר העלילה

הסיפור מתרחש בביצה מלוכלכת ובה חי המלך הצפרדע.
בכל שנה נערך קונצרט לכבוד המלך. המלך מתכונן להגיע לביצה, אך לפתע אינו מרגיש טוב, ואף רופא מצליח לאבחן את מחלתו.
צפרדינון מאשים את חבריו הצפרדעים במחלתו של המלך, מפני שהזהיר אותם מפני מגפת הלכלוך.
הצפרדעים מגרשים את צפרדינון מהביצה ואומרים לו לחפש ביצה אחרת. צפרדינון יוצא למסע נדודים לאחר שנפרד מחברתו צפרדעונת.
במסעו, פוגש צפרדינון חברים ונתקל בקשיים ומבין שרק אם פרח יבוא אל הביצה, המלך ירופא.
צפרדינון יוצא למסע חיפוש אחר פרח שיבוא לביצה, פרחים רבים מסרבים, אך לבסוף צפרדינון מוצא את הנרקיס שמסכים לבוא אל הביצה.
לבסוף, המלך מרופא בגלל הנרקיס ומכתיר את הנרקיס למלך הביצה.

המסר

מסר הסיפור הוא שנתינת עזרה לזולת מתוך רצון טוב, ולא מתוך אינטרס אישי, יכולה להיות מוערכת.
בסיפור, הצפרדעים מחפשים פרח שיבוא לרפא את מלכם, פרחים רבים סירבו אך הנרקיס הסכים לבוא לביצה, מתוך רצון טוב, ועל זאת הוכתר למלך הביצה.
ג'יי ג'יי קייל

ביוגרפיה

ג'ון וולדון קייל נולד ב-5 בדצמבר 1938 באוקלהומה סיטי, אוקלהומה. מספר מקורות טוענים ששם לידתו היה "ז'אן-ז'אק קייל" אך מדובר בטעות. בעלים של מועדון בשדרות סאנסט בהוליווד שהעסיק את קייל באמצע שנות ה-60 של המאה ה-20 העלה את הכינוי "ג'יי ג'יי" כדי למנוע בלבול עם ג'ון קייל מהוולווט אנדרגראונד.

הקריירה המוזיקלית

סגנונו האישי של קייל מתואר לעיתים קרובות כרגוע, והוא מאופיין על ידי מקצבים מעורבים, שינויי אקורדים פשוטים, שירה מאופקת וליריקה שנונה ועוקצנית. קייל משלב בנגינתו את סגנון הפריטה של טראוויס יחד עם סולויים חשמליים עדינים ומפותלים.
קלאו דו-גוני

מאפיינים

הקלאו הדו גוני חי במרכז ומערב אפריקה, אנגולה וממערב לקניה עד לחוף השנהב. הקלאו חי ביערות גבוהים מעל פני הים, לעיתים על הרים; גובה אזור המחיה הממוצע שלהם מגיע ל-2600 מטר מעל פני הים. רק לעיתים רחוקות הוא מגיע לסוואנה, למדבר או למושבות של בני אדם.
מין זה גדול יחסית, אורכו 70 ס"מ. הוא ברובו שחור ולבן. בראשו, מקורו, קסדתו וצווארו הצבע שחור, ובפלג גופו התחתון הצבע הוא לבן. הנקבה קצת קטנה יותר מהזכר. הבדל נוסף הוא שעור הראש שחור אצל הזכר ועיניו אדומות, כמו כן לקסדתו יש בסיס בצבע שחור כמו אצל הרבה מינים במשפחה. בטבע זוגות מקננים בחללים טבעיים בעצים או קודחים חור בעץ מת אך לא יכולים לקדוח בעץ רגיל כי מקורם חזק מבחוץ אך חלש מאוד מבפנים.
הקלאו הוא מונוגמי, זאת אומרת שבניגוד לכמה מינים של חיות וציפורים שלהם יש מספר מחזורי רבייה במהלך חייהם הזכר נשאר עם הנקבה לכל חייו. נקבת הקלאו נכלאת בקן בעזרת בוץ כדי להגן עליה ועל הגוזלים מאויבים כגון נחשים. גוזלי הקלאו הדו גוני לא יהיו עם הקסדה המאפיינת את מיני המשפחה ביציאה מן הקן, ועד לגיל שנה בערך יכסו את מקומה נוצות חומות; באזור הקסדה העתידי יש גם הרבה מאוד כלי דם. בגיל 10 חודשים הנוצות מתחילות לקבל את גוונן האפור.
הקלאונאים ניזונים מתאנים, חרקים וחיות קטנות שהם מוצאים בתוך העצים. כיוון שהחורים נדירים כל כך, הקלאו הדו גוני נאבק עם קלאויים אחרים על החורים. מין זה נמצא במצב שימור "ללא חשש" ברשימה האדומה של IUCN.
מיקי שביב

ביוגרפיה

נולד ביפו. בגיל 14 הצטרף ללהקת "הגנרלים" שביצעה גרסאות כיסוי לשירים של אחרים, בעיקר נערי החוף. לאחר מלחמת ששת הימים נדדה משפחתו בעולם והשתקעה בקנדה, שם הופק תקליטו הראשון בשנת 1972.
ב-1979 חזר לישראל והשתלב יפה בתעשיית המוזיקה המקומית. הוא ניגן במיטב ההפקות הישראליות, בין השאר באלבומים של אריק איינשטיין, שם טוב לוי, יוני רכטר ויהודית רביץ ואבנר גדסי. 
בשנת 1984 ייסד ביחד עם ז'אן פול זימבריס את להקת טנגו, שפעלה עד לשנת 1987, הוציאה שני אלבומים וזכתה להצלחה רבה.
בשנת 1987 השתתף בסיבוב הופעות עם מאיר אריאל שנקרא "מסע הבחירות של מאיר אריאל" כחלק מלהקת קאריזמא (גיטרות, בס, שירה וקולות). 
ב-1988 עבר לקנדה. ב-1996 עזב בקנדה את אשתו ובתו (המתגוררת עם בעלה בטקסס, ארצות הברית) וחזר לארץ.
הזמרת מיקה קרני הייתה אשתו השנייה, ולשניים שלש בנות - יסמין, עמליה ותכלת. שביב השתתף בהפקת רוב אלבומיה של קרני עד היום ובכתיבת חלק ניכר מן השירים בהם, בין היתר באלבומה השני "סיפור אמיתי" (יצא בשנת 2000) ובאלבומה השמיני "הבטחה" (יצא בשנת 2007). השניים הוציאו מיני-אלבום משותף בשם "עולם אחר" בשנת 2001, והחל משנת 2004 נהגו להופיע מדי יום שישי בהופעות אינטימיות בביתם שבמושב אמירים. 
ב-2005 קיים הופעה אקוסטית בלתי שגרתית בחנות המוזיקה "האוזן השלישית" שתועדה באלבום "בעירום". 
בשנת 2011 עבר עם משפחתו להרצליה. בראשית 2013 נתפרסם כי קרני ומיקי שביב נפרדו.
גלקסיה

גָּלַקְסִיָּה היא המבנה הסדור הגדול ביותר ביקום. זהו אוסף כוכבים שאינטראקציה כבידתית קושרת אותם יחד, והם סובבים כולם יחדיו עם הגלקסיה. גלקסיות שכנות מרכיבות קבוצות גלקסיות וצבירי גלקסיות ואלו מרכיבים צבירי-על שמכילים הרבה קבוצות וצבירים. מרבית הגלקסיות ניתנות לסיווג נוח לאוסף מוגבל של מבנים קלים לזיהוי.
ביקום קיימות מאות מיליארדי גלקסיות. טלסקופים מודרניים מאתרים כמאתיים מיליארד, ועם שיפור הטכנולוגיה מתגלות גלקסיות נוספות.
הרוב המכריע של הכוכבים נוצר בגלקסיות. גודלן של גלקסיות נע בין גלקסיות ננסיות, המכילות כעשרה מיליון כוכבים, ועד גלקסיות ענק, המכילות כמאה טריליון (10¹⁴) כוכבים. מספר הכוכבים בגלקסיה ממוצעת נמנה בעשרות מיליארדים. בגלקסיית שביל החלב, שבה שוכנת מערכת השמש שלנו, יש בין 200 ל-400 מיליארד כוכבים.
גלקסיות שאינן כבולות כבידתית זו לזו במסגרת קבוצות או צבירים מצייתות להתמתחות המרחב הכלל-יקומית ומתרחקות זו מזו. תופעה זו נחזתה על ידי הוגי תאוריית המפץ הגדול ואושרה בתצפיות רבות שערך האסטרונום אדווין האבל בשנת 1930.
ההערכות האחרונות של מספר הגלקסיות ביקום הנצפה נע בין 200 מיליארד ל -2 טריליון או יותר.

היסטוריה

בשלהי המאה ה-18 יזם האסטרונום הבריטי ויליאם הרשל סקר שמים מקיף, אותו ביצע בטלסקופים שבנה במו ידיו. במסגרת הסקר בנה הרשל הערכה גסה של המבנה התלת-ממדי בו פזורים הכוכבים. הוא הופתע לגלות שכוכבי השמיים אינם מפוזרים באופן אחיד, אלא ערוכים במעין דיסקה שמרכזה נפוח, ומישור הדיסקה הוא שביל החלב - חגורה רחבה הנראית בעין בלתי מזוינת כענן זרחני בשמי הלילה.
אחרי שהרשל פרסם את תוצאותיו טבע הפילוסוף עמנואל קאנט את המונח גלקסיה, אותו גזר מהמלה היוונית לחלב. קאנט שיער שקיימות גלקסיות רבות, בניגוד להרשל שסבר ששביל החלב הוא הגלקסיה היחידה ביקום, ולמעשה היא היקום כולו. מחלוקת זו שיסעה את עולם האסטרונומיה למשך יותר ממאה שנה, הרבה אחרי שקאנט והרשל הלכו לעולמם.
עם שיפור הטלסקופים החלו האסטרונומים לקטלג ערפיליות, שהן גרמי שמים חיוורים. חלק מהערפיליות היו ללא מבנה מוגדר, אך אחרות נראו כדיסקה שמרכזה נפוח, בדומה למבנה שביל החלב. תומכי מחנה קאנט טענו שאלו אינן ערפיליות כלל, אלא גלאקסיות אחרות, הנמצאות מחוץ לגלקסיית שביל החלב. מצדדיו של הרשל ענו שדמיון במבנה אינו מחייב זהות בממדים, וגרסו שאפשר שאלו מערכות שמש בשלב מוקדם של יצירתן. במקביל הצליחו למדוד מרחקים לכוכבים קרובים, אך ללא שיטה למדידת המרחק ל"ערפיליות" דמויות הדיסקה לא ניתן היה ליישב את המחלוקת.
ב-1920 נערך ויכוח פומבי המכונה הוויכוח הגדול בין האסטרונומים הרלו שפלי והבר קרטיס לגבי מבנה היקום. שפלי טען כי היקום אינו גדול בהרבה משביל החלב ואילו קרטיס חשב ששביל החלב הוא רק גלקסיה אחת מני רבות. הוויכוח הוכרע רק לאחר מספר שנים כאשר אדווין האבל מדד את המרחק לגלקסיית אנדרומדה ומצא שהיא נמצאת בוודאות מחוץ לשביל החלב. האבל היה אסטרונום צעיר ומוכשר, וחשוב מכל דקדקן באופן אובססיבי. הוא זיהה קפאיד באחת ה"ערפיליות", והסתייע בתוצאות מחקריה של הנרייטה ליוויט לחישוב המרחק לקפאיד זה. החשבון הניב תוצאה בת מאות אלפי שנות אור - בשני סדרי גודל מעל כל מרחק כוכבי שחושב קודם לכן.

היווצרות גלקסיות

האופן בו נוצרות גלקסיות עדיין אינו ברור די הצורך. רוב המודלים הממוחשבים, המניחים צבירה של גז היולי בשל פעולת הכבידה בין חלקיקי הגז, מנבאים יקום בו גלקסיות אליפטיות מהוות כ 90% מכלל הגלקסיות, בעוד שבפועל חוזים בחלוקה שווה כמעט של לולייניות מול אליפטיות.

סוגי גלקסיות

מספרן של הגלקסיות ביקום נאמד בסדר גודל של מאות מיליארדים.
נוהגים לחלק את הגלקסיות לסוגים על פי צורתן החיצונית (ראו גם: סיווג מורפולוגי של גלקסיות):
אברהם (כדורגלן)

קריירת מועדונים

אברהם נולד וגדל בברצלונה שבחבל קטלוניה. הוא שיחק לראשונה בקבוצת הכדורגל המקומית, טראסה, בעונת 2004/2005, שהסתיימה בירידת הקבוצה לליגה השלישית.
שנתיים לאחר מכן נקנה אברהם על ידי ברצלונה והחל לשחק בקבוצת המילואים שלה, ברצלונה ב', ששיחקה בליגה הרביעית. ב-10 באוקטובר 2008 ערך את הופעת הבכורה שלו בקבוצה בגביע הספרדי, במשחק הגומלין של שלב 32 הגדולות, במשחק נגד בנידורם, שנגמר בניצחון 1-0 של ברצלונה. ב-30 במאי 2009 ערך את הופעת הבכורה שלו בליגה הספרדית כאשר החליף את צ'אבי במשחק נגד דפורטיבו לה קורוניה, שהתקיים לאחר שברצלונה הבטיחה את זכייתה באליפות ספרד ונגמר בתוצאה 1-1.
בקיץ 2009 שוחרר אברהם מברצלונה והצטרף לקדיס, אשר חזרה לליגת המשנה לאחר עונת היעדרות. הוא שיחק בקבוצה במשך עונה אחת, עונה בה חזרה קדיס לליגה השלישית.
לקראת עונת 2010/2011 חתם אברהם בז'ימנסטיק טרגונה מליגת המשנה, ובחלון ההעברות, לאחר חצי עונה, הושאל לפונפראדינה, יריבתה של קדיס בליגה.
ב-15 ביולי 2011 עבר אברהם לקבוצה נוספת מהליגה השנייה, אלקורקון.
לאחר שתי עונות עבר אברהם לאספניול, וב-27 בפברואר 2015 הבקיע את שער הבכורה שלו בליגת העל הספרדית בניצחון נגד קורדובה.
ב-16 ביוני 2016 חתם אברהם באוניברסידד נסיונל מליגת העל המקסיקנית.
גיל ברק

ביוגרפיה

ברק נולד ביולי 1965 בכפר סבא לרינה ויעקב ויש לו אח צעיר ממנו, רונן. ברק גדל והתחנך בשכונת מעוז אביב בתל אביב . למד בתיכון עירוני מקיף לידי דייוויס במגמה ראלית ביולוגית והיה מדריך ורשג"ד בשבט הנשיא של תנועת הצופים .עם גיוסו לצה"ל ב-1983 במסגרת גרעין נח"ל מעוף ללבון מחזור פ"א שרת בחטיבת הנח"ל ושובץ בגדוד 932 ( גרניט ). בנח"ל עבר ברק הכשרה כלוחם, קורס מ"כים חי"ר בהצטיינות וקורס קציני חי"ר. עם סיום הקורס שב לגדוד כמפקד מחלקה, וכמפקד פלוגה. כמו כן שירת ברק בבית הספר למ"כים בגדוד 906 (שועלי הנגב) בתפקידי מ"פ וסמג"ד וכקצין אג"מ של חטיבת ביסלמ"ח 828. בשנים 1988–1989 השתתף ברק בקורס קצינים בכוחות המיוחדים של צבא ארצות הברית - הכומתות הירוקות בפורט בראג. בסיום הקורס ולאחר חזרתו לארץ ביצע תפקיד של קצין אג"מ בית הספר למ"כים בתקופה בה אוחדו  בה"ד 3 בית הספר למקצועות החיר וביסלמ"כ . בשנים 1990–1992 למד במכללה לפיקוד ומטה ולמד באוניברסיטת בר-אילן בחוג המשולב למדעי החברה. בין השנים 1993–1994 שימש בתפקיד סגן מפקד גדוד 932. ביולי 1994 מונה לתפקיד מפקד גדוד 931 (שחם), והוביל את הגדוד ופיקד עליו עד יולי 1996 בלחימה בדרום לבנון כולל ההתקלות בגזרת זרעית בוואדי מוזלם, במהלכה נהרגו שלושה מחבלים. 
בהמשך שרותו בין השנים 1997–1998 שימש ברק כמפקד גדוד קציני חי"ר דקל בבה"ד 1. בשנים 1998–2000 שימש כסמח"ט החטיבה המזרחית בלבנון עד לפני הנסיגה מלבנון ולאחר מכן כקצין המבצעים של פיקוד המרכז, בין היתר במהלך האינתיפאדה השנייה. בשנת 2001 הועלה לדרגת אל"ם ומונה למפקד חטיבת ירושלים ומפקד בא"פ לכיש בסיס האימונים של פיקוד המרכז. בשנים 2004–2007 שימש כראש מטה עוצבת האש. בשנים 2008–2011 כיהן כנספח צה"ל בצ'ילה, בארגנטינה, במקסיקו ובאקוודור.